钦定古今图书集成/明伦汇编/闺媛典/第228卷 > 王维孝妻韩氏
## 钦定古今图书集成/明伦汇编/闺媛典/第228卷 > 王维孝妻韩氏

按《雄县志》：“韩氏，孝廉王维孝妻。维孝早孤，母何氏育
之。既成，登贤书，娶韩氏，尽力相夫，期报姑苦节。而维
孝暴病没，姑年六十馀，哀恸几死。氏哭曰：‘姑育三岁
孤儿，今有孙五人，宁忍舍耶’？由是姑媳茕茕相倚。何
亦躬纺绩，育诸孙，氏虑姑劳瘁，婉词请。已而益自勤
苦，亦不令姑知。迨诸子次第服青衿，建坊旌表。”孙茂
夫妇俱殁，葆萼又相继丧。数年之间，五丧接踵，所处
极惨痛，而吞声不敢哭，恐以重姑悲也。姑殁后，二孙
皆贵显。两地为官，相距三百里，往来就养，扳舆遮道，
人咸荣之。